Vrou gevonnis vir 3-jarige se grumoord | Maroela Media
Anthea Kleynhans (39) is vandeesweek in die Wes-Kaapse hooggeregshof gevonnis nadat sy skuldig bevind is aan die grusame moord op haar kêrel se driejarige dogtertjie.
Eric Ntabazalila, provinsiale woordvoerder van die Nasionale Vervolgingsgesag (NVG), het gesê Kleynhans is tot 18 jaar regstreekse tronkstraf gevonnis vir die moord op die dogtertjie, Lache Stols.
"Lache was drie jaar oud toe sy dood is. Sy is deur haar pa se meisie vir meer as drie maande van Oktober 2011 tot Januarie 2012 mishandel. Haar liggaampie was vol wonde en kneusplekke en sy het gebreekte arms en 'n gebreekte skedel gehad," het Ntabazalila gesê.
"Lache het ook 'n gekneusde ribbekas gehad nadat sy te hard gedruk is en stukkende plekke aan haar mond gehad wat 'n aanduiding was dat sy in die mond geslaan is. Sy het ook ronde brandplekke op haar voetjies gehad. Die ergste beserings is 18 uur voor haar dood toegedien."
Die dokter wat die nadoodse ondersoek gedoen het, het aan die hof gesê dit was die ergste soort mishandeling wat hy al ooit gesien het.
"Lache is baie erg deur die beskuldigde mishandel. Die beskuldigde het dit nie ontken nie, maar haar optrede regverdig deur te sê dat die kind haarself bevuil het. Vir haar was dit die ergste toe sy haar broek langs die toilet vuilgemaak het en dit is toe die aanrandings begin het. Lache is erg geslaan elke keer dat sy haarself vuilgemaak het. Sy het die kind soveel keer geslaan dat sy telling daarvan verloor het."
Kleynhans het haar optrede weggesteek en niemand daarvan vertel nie. Sy is ná die dood van Lache in hegtenis geneem.
Die hof het haar tot 13 jaar tronkstraf gevonnis op aanklag van moord. Sy is 'n bykomende sewe jaar tronkstraf opgelê op aanklag van kindermishandeling. Die hof het beveel dat twee jaar van die vonnis vir kindermishandeling gelyklopend met die vonnis van moord uitgedien word.
Kleynhans is verbied om met kinders te werk en haar naam moet op die Nasionale Kinderbeskermingsregister geregistreer word.
Jis, jy weet…
Dit is absoluut onaanvaarbaar dat bykomende vonnisse wat opgelê word gelyktydig saam met 1ste vonnis uitgedien word. Dit maak absoluut geen sin nie en is n totale klug. Die vrou moes in elk geval lewenslank gekry het. Wreder as wreed.
Die straf is nie swaar genoeg nie. Net 18 jaar omdat jy 'n kind gewetenloos mishandel en vermoor, maar ouens wat iemand dwing om in 'n kis in teklim en hom nie eers ooglopend aanrand nie, word 14 jaar gevonnis. Belaglik.